open-index/open-wikipedia-markdown huggingface dataset:
பொய் முகங்கள்

**பொய் முகங்கள்** (*Poi Mugangal*) என்பது 1986 ஆம் ஆண்டு வெளியான இந்திய தமிழ் திரைப்படம் ஆகும். சி. வி. இராசேந்திரன் இயக்கிய  இந்த படத்தில் ராகேஷ் (தமிழில் அறிமுகம்), சுலக்சனா ஆகியோர் முக்கிய கதாபாத்திரங்களில் நடித்தனர். ராகேஷ் முன்பு தமிழில் *[[படிக்காதவன் (1985 திரைப்படம்)|படிக்காதவன்]]* (1985) படத்தை, தனது உண்மையான பெயரான வி. ரவிச்சந்திரன் என்ற பெயரில் தயாரித்தார். பொய் முகங்கள் படமானது  சுஜாதாவின் *காகித சங்கிலிகள்* என்ற கதையை அடிப்படையாகக் கொண்டது. இப்படமானது *பிரேமாஸ்த்ரா* (1982), *நானே ராஜா* (1984) ஆகிய படங்களை அடுத்து ரவிச்சந்திரன், ராஜேந்திரன், இசையமைப்பாளர் சங்கர்-கணேஷ் ஆகியோர் இணையும் மூன்றாவது கூட்டணியாகும்.

## கதை
சிறுநீரகங்கள் பாதிக்கபட்ட ஒரு இளைஞன் மாற்று சிறுநீரகத்துக்காக தன் மனைவியின் இரத்த உறவினர்களிடம் கெஞ்சி காத்திருப்பது பற்றிய கதை.

## நடிப்பு

*  ராகேஷ் ராஜாவாக
* சுலக்சனா இந்துவாக
* ஒய். ஜி. மகேந்திரன்
* சிவசந்திரன்
* அருந்ததி
* வி. எஸ். ராகவன்
* வி. கோபாலகிருஷ்ணன்

## தயாரிப்பு
கன்னட நடிகரான வீ. ரவிச்சந்திரன் தமிழில் அறிமுகமாகும் போது தமிழ் நடிகர்  ரவிச்சந்திரனுடன் பெயர் குழப்பம் ஏற்படுவதை தவிர்க்க ராகேஷ் என்று பெயரில் அறிமுகமானார். இந்த படமானது  சுஜாதாவின் *காகித சங்கிலிகள்* என்ற புதினத்தை அடிப்படையாகக் கொண்டது. முன்னதாக பஞ்சு அருணாசலம் இந்த புதினத்தை திரைப்படமாக ஆக்கும்  உரிமையை வாங்கி, அதே பெயரில் சுமன், அம்பிகா ஆகியோரது நடிப்பில் படத்தை துவக்கினர். இருப்பினும், படமானது  தயாரிப்பின் பாதியிலேயே நின்றுவிட்டது.

## இசை
இபடத்தின் பாடல்களுக்கு  சங்கர்-கணேஷ் இசையமைத்தனர்.

## குறிப்புகள்

பகுப்பு:1986 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:சங்கர் கணேஷ் இசையமைத்த திரைப்படங்கள்
ஆர். எல். பாட்டியா

**இரகுநந்தன் லால் பாட்டியா** (*Raghunandan Lal Bhatia*) (3 ஜூலை 1920 - 14 மே 2021) ஓர் இந்திய அரசியல்வாதியாவார். இவர் 23 ஜூன் 2004 முதல் 10 ஜூலை 2008 வரை கேரளாவின் ஆளுநராக இருந்தார். மேலும் 10 ஜூலை 2008 முதல் 28 ஜூன் 2009 வரை பீகாரின் ஆளுநராகவும் இருந்தார்.

## சுயசரிதை
பாட்டியா அரூரமால் பாட்டியா - லால் தேவி பாட்டியா ஆகியோருக்கு பஞ்சாப் மாநிலம் அமிர்தசரசில் ஜூலை 3, 1920இல் பிறந்தார். இவர் இலாகூரிலுள்ளபஞ்சாப் பல்கலைக்கழகத்தில் பட்டம் பெற்றார். மேலும் சட்டமும் பயின்றார். இதற்குப் பிறகு, இவர் ஒன்பது ஆண்டுகள் அமிர்தசரசின் நிர்வாகக் குழுவில் உறுப்பினராகப் பணியாற்றினார்.

## வகித்த பதவிகள்
பாட்டியா, 1972ஆம் ஆண்டு அமிர்தசரசு நாடாளுமன்றத் தொகுதியிலிருந்து  மக்களவைக்குத் தேர்ந்தெடுக்கப்பட்டார். இவர் 1980, 1985, 1992, 1996 , 1999 தேர்தல்களில் அதே தொகுதியிலிருந்து மக்களவைக்கு இந்திய தேசிய காங்கிரசின் உறுப்பினராக மீண்டும் தேர்ந்தெடுக்கப்பட்டார். இந்த நேரத்தில் இவர் வேறு பல பதவிகளையும் வகித்தார். இவர் 1975 முதல் 1977 வரை காங்கிரசு நாடாளுமன்றக் கட்சியின் நிர்வாகக் குழுவில் உறுப்பினராக இருந்தார், ஜூலை 1992 முதல் 1993 வரை இந்திய அரசாங்கத்தின் வெளியுறவுத் துறை அமைச்சராகவும், 1983இல் மக்களவையில் மனுக்கள் குழுவின் தலைவராகவும், 1982 முதல் 1984 வரை பஞ்சாப் பிரதேச காங்கிரசு குழுவின் தலைவராகவும், 1991இல் காங்கிரசு கட்சியின் அகில இந்தியப் பொதுச் செயலாளராகவும், அரசியலமைப்பு திருத்தத்திற்காக 1992இல் அமைக்கப்பட்ட தேர்வுக் குழுவின் உறுப்பினராகவும் இருந்துள்ளார்.

மாநிலங்களவையில் இருந்த காலத்தில் இவர் ஐக்கிய நாடுகள் சபையின் பிரதிநிதியாக இந்தியாவைப் பிரதிநிதித்துவப்படுத்தினார். நவம்பர் 1983 இல் புது தில்லியில் நடந்த பொதுநலவாய அரசுத் தலைவர்களின் மாநாட்டில் பிரதிநிதியாக பங்கேற்றார். மேலும், 1991இல் கொழும்பில் நடந்த ஆறாவது தெற்காசிய நாடுகளின் பிராந்தியக் கூட்டமைப்பின் உச்சி மாநாடு, 1986இல் தில்லியில் நடைபெற்ற அணிசேரா நாடுகளின் பொருளாதார ஒத்துழைப்புக்கான செயல் திட்டத்தின் ஒருங்கிணைப்பு நாடுகளின் 5 வது கூட்டம் ஆகியவற்றிலும் பங்கேற்றார்.

பாட்டியா, 1983 முதல் 1984 வரை கலாச்சார உறவுகளுக்கான இந்தியக் குழுவின் உறுப்பினராக இருந்தார். இவர் 1983 முதல் 1990 வரை இந்தியா பல்கேரியா நட்பு சங்கத்தின் தலைவராக இருந்தார். 1983 முதல் 1990 வரை இந்திய-இடாய்ச்சு மக்களாட்சிக் குடியரசு நட்பு சங்கத்தின் தலைவராக இருந்தார். இவர் 1981 முதல் 1983 வரை அகில இந்திய அமைதி மற்றும் ஒற்றுமை அமைப்பின் இணைத் தலைவராகவும், 1983 முதல் 1984 வரை சோவியத் ஒன்றியத்தின் நட்புச் சங்கத்தின் துணைத் தலைவராகவும் இருந்தார்.

2004இல் சிக்கந்தர் பக்தின் மரணத்தைத் தொடர்ந்து பாட்டியா, கேரளாவின் ஆளுநரானார். அந்த பதவியில் நான்கு ஆண்டுகள் கழித்த பிறகு,பீகார் ஆளுநர் ஆர். எஸ். கவாயுடன் பதவிகளை மாற்றி 26 ஜூன் 2008 அன்று பீகார் ஆளுநராக பாட்டியா நியமிக்கப்பட்டார். இவர் 10 ஜூலை 2008 அன்று பதவியேற்றார். பின்னர் 2009இல் ஆளுநர் அலுவலகத்தை விட்டு வெளியேறி, தனது சொந்த வாழ்க்கையை நடத்தினார்.

## இறப்பு
பாட்டியா , கோவிட்-19 பெருந்தொற்று காரணமாக 2021 இல் இறந்தார். 

## மேற்கோள்கள்

பகுப்பு:13வது மக்களவை உறுப்பினர்கள்
பகுப்பு:11வது மக்களவை உறுப்பினர்கள்
பகுப்பு:10வது மக்களவை உறுப்பினர்கள்
பகுப்பு:8வது மக்களவை உறுப்பினர்கள்
பகுப்பு:7வது மக்களவை உறுப்பினர்கள்
பகுப்பு:5வது மக்களவை உறுப்பினர்கள்
பகுப்பு:பஞ்சாப் நபர்கள்
பகுப்பு:2021 இறப்புகள்
பகுப்பு:1920 பிறப்புகள்
பகுப்பு:பீகார் ஆளுநர்கள்
பகுப்பு:கேரள ஆளுநர்கள்
பகுப்பு:நூறு வயது இந்திய ஆண்கள்
கிருஷ்ணவேணி பஞ்சாலை

**கிருஷ்ணவேணி பஞ்சாலை** (*Krishnaveni Panjaalai*) என்பது 2012 ஆம் ஆண்டு வெளியான  தமிழ்  காதல் திரைப்படமாகும். இது அறிமுக இயக்குநர் தனபால் பத்மநாபனால் எழுதி இயக்கப்பட்டது. இந்த படத்தில் ஹேமச்சந்திரன், நந்தனா, எம். எஸ். பாஸ்கர், இராஜீவ் கிருஷ்ணா, பால சிங் ஆகியோர் முக்கிய கதாபாத்திரங்களில் நடித்துள்ளனர். இந்த படம் 1980 களின் பின்னணியில் எடுக்கபட்டுள்ளது. மேலும் இது பருத்தி ஆலை தொழிலாளர்களின் வாழ்க்கையைப் பற்றிய கதையாகும். இப்படத்திற்கு  *[[தென்மேற்கு பருவக்காற்று (திரைப்படம்)|தென்மேற்கு பருவக்காற்று]]* புகழ் என். ஆர். ரகுநந்தன் இசையமைத்தார். இப்படம் 2012 சூன் 8  அன்று வெளியிடப்பட்டது.

## கதை
கதிர் (ஏமச்சந்திரன்) மற்றும் பூங்கோதை (நந்தனா) ஆகியோர் தென் தமிழகத்தின் பருத்தி ஆலை தொழிலாளர்களாக உள்ளனர். அவர்களின் நட்பு  காதலாக வளர்கிறது. ஆலையில் நடக்கும் வேலைநிறுத்தத்தைத் தொடர்ந்து ஆலை மூடப்படுகிறது. இதனால் அங்கு வேலை செய்யும் அனைவரது வாழ்க்கையும் கடினமான நிலைக்கு ஆளாகிறது.

## நடிப்பு

*  ஏமச்சந்திரன் -கதிராக
* நந்தனா -பூங்கோதையாக 
* எம். எசு. பாசுகர்
*  இராஜீவ் கிருஷ்ணா -கிருஷ்ணமூர்த்தியாக
* பாலா சிங்
* தென்னவன்
* சண்முகராஜன்

## இசை
இப்படத்திற்கு என். ஆர். ரகுநந்தன் இசையமைத்தார்.

## வெளியீடு
*டைம்ஸ் ஆஃப் இந்தியா* இந்த படத்திற்கு ஐந்து நட்சத்திரங்களில் மூன்றரை மதிப்பீட்டை வழங்கியது மேலும் " *கிருஷ்ணவேணி பஞ்சாலை"* படத்தின் சில பகுதிகள் நன்கு வேலை செய்கிறது. மேலும் அதன் திரைக்கதை மிகவும் இறுக்கமாக பின்னப்பட்டிருந்தால் மேலும் ஈர்க்கக்கூடியதாக இருந்திருக்கலாம் "என்று குறிப்பிட்டார். இந்துவில் இருந்து ஒரு விமர்சகர் எழுதினார் "திரைக்கதையில் தான் தனபால் தடுமாறுகிறார். காட்சிகள் திடீரென முடிவடைந்து, ஒற்றுமையின்றி தனித்தனி இழைகளாக நிற்கின்றன ". *இந்தியா டுடே* குறிப்பிட்டது, "படத்தின் உச்சக்கட்டம் மிகவும் உணர்ச்சிகரமானதாகவும்,  மனதைத் தொடுகிறதாகவும் உள்ளது. இருப்பினும், திரைக்கதை மேலும் சிறப்பாக இருந்திருக்கலாம் ".

## குறிப்புகள்

பகுப்பு:2012 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:எம். எசு. பாசுகர் நடித்த திரைப்படங்கள்
அர்ச்சனா மகந்தா

**அர்ச்சனா மகந்தா** (Archana Mahanta)  இந்தியாவின் அசாம் மாநிலத்தைச் சேர்ந்த புகழ்பெற்ற நாட்டுப்புறப் பாடகியாவார்.  அர்ச்சனா மகந்தாவும் இவரது மறைந்த கணவர் ககேன் மகந்தாவும்  அசாமிய நாட்டுப்புற இசையை பிரபலப்படுத்துவதிலும் பாதுகாப்பதிலும் மகத்தான பங்களிப்பை செய்துள்ளனர். இசைத் தம்பதிகள் அடிக்கடி ஒன்றாக இணைந்து பல காதல் பாடல்களைப் பாடினர்.

## தனிப்பட்ட வாழ்க்கை
அர்ச்சனா மகந்தா அசாமிய நாட்டுப்புற பாடகர் ககன் மகந்தாவின் மனைவியும் பிரபல பாடகர் பாபோனின் தாயாருமாவார்.

## சிறப்புகள்
அர்ச்சனா-ககன் மகந்தா இணையின் சில பிரபலமான பாடல்கள்:

* *போர் துபோரியா*
* *எ பூல் பா ஆலிச்சா யாலிச்சா*
* *பால் லாகி  செய் ஓ*
* *சேட்டோ மாடில்*
* *யூண்டி உலலே தோரடி உல்லோ*

## இறப்பு
அர்ச்சனா மகந்தா நீரிழிவு, உயர் இரத்த அழுத்தம் மற்றும் பார்கின்சன் நோயால் அவதிப்பட்டார். 2020 ஆம் ஆண்டு ஆகத்து மாதம்  27 அன்று  இறந்தார்.

## மேற்கோள்கள்


பகுப்பு:1949 பிறப்புகள்
பகுப்பு:2020 இறப்புகள்
பகுப்பு:நாட்டுப்புறப் பாடகர்கள்
பகுப்பு:அசாமிய நபர்கள்
மது யாதவ்

**மது யாதவ்** (*Madhu Yadav*)  இந்தியப் பெண்கள் தேசிய வளைகோல் பந்தாட்ட அணியின் முன்னாள் தலைவியாவார். இந்தியன் இரயில்வே அணிக்காக விளையாடிய இவர் இந்தியாவுக்காக வீர்ர், தலைவர், பயிற்சியாளர் என அனைத்து நிலைகளிலும் பங்கேற்றுள்ளார். மத்தியப் பிரதேச மாநிலம் சபல்பூரைச் சேர்ந்தவரான இவர் 1982 ஆம் ஆண்டு நடைபெற்ற ஆசிய விளையாட்டுப் போட்டியில் தங்கப் பதக்கம் வென்றார். ஓய்வுக்குப் பிறகு இவர் சில காலம் அணியின் பயிற்சியாளராகவும் இருந்தார். 2000 ஆம் ஆண்டு இவருக்கு அருச்சுனா விருது வழங்கப்பட்டது. இந்திய வளைகோல் பந்தாட்ட மேலாண்மைக் குழுவின் உறுப்பினராகவும் மது யாதவ் தேர்ந்தெடுக்கப்பட்டார். 
## மேற்கோள்கள்

பகுப்பு:இந்திய வளைதடிப் பந்தாட்ட வீரர்கள்
பகுப்பு:அருச்சுனா விருது பெற்றவர்கள்
பகுப்பு:மத்தியப் பிரதேச நபர்கள்
தொலைக்காட்சியில் கோவிட்-19 தொற்றுநோயின் தாக்கம்

**தொலைக்காட்சியில் கோவிட்-19 தொற்றுநோயின் தாக்கம்** என்பது 2019 ஆண்டில் கோவிட்-19 பெருந்தொற்றுநோய் காரணமாக தொலைக்காட்சித் துறையில் கணிசமான தாக்கத்தை ஏற்படுத்தியது ஆகும். இது அனைத்து கலைத் துறைகளிலும் அதன் தாக்கங்களை ஏட்படுத்தியது. இதன் விளைவாக பல நாடுகளில் தொலைக்காட்சி நிகழ்ச்சிகளை நிறுத்துவது அல்லது தாமதப்படுத்தபட்டு வருவாய் (உரிமைகள் மற்றும் விளம்பர விற்பனை மூலம்) மற்றும் வேலைவாய்ப்புகளில் எதிர்மறையான தாக்கங்களை ஏற்படுத்துதியது.

இது சமூக விலகல், ஊரடங்கு சட்டம் மற்றும் வீட்டிலேயே தங்குவதற்கான உத்தரவின்படி தயாரிப்பில் ஈடுபட்டுள்ள அனைவரின் பாதுகாப்பையும் மனதில் கருதி இத்தகைய நடவடிக்கைகள் மற்றும் மாற்றங்கள் செய்யப்பட்டன. இதன் விளைவாக உலகளவில் தொலைக்காட்சி நிகழ்ச்சிகளில் குறைந்தது 60% நிறுத்தப்பட்டு குறைந்தபட்சம் பாதி நிரல் 2020 ஆம் ஆண்டின் இரண்டாம் பாதியில் ஒளிபரப்ப திட்டமிடப்பட்டது.

## தமிழ்நாடு
தமிழ்நாட்டில் அனைத்து தொலைக்காட்சி மற்றும் திரைப்பட படப்பிடிப்பு மற்றும் தயாரிப்புகள் 19 மார்ச் 2020 அன்று நிறுத்தப்பட்டது. இதன் காரணமாக சன் தொலைக்காட்சி, விஜய் தொலைக்காட்சி, கலர்ஸ் தமிழ் மற்றும் ஜீ தமிழ் போன்ற அலைவரிசைகள் தங்களின் பழைய தொடர்கள் அல்லது பழைய அத்தியாயங்களை மீண்டும் ஒளிபரப்பு செய்தது.  இந்த கோவிட்-19 பெருந்தொற்று காரணமாக சன் தொலைக்காட்சி நிறுவனம் சாக்லேட், அழகு, தமிழ்ச்செல்வி, மின்னலே, ராசாத்தி போன்ற தொடர்களை திடீரென அதிகாரப்பூர்வமாக நிறுத்தியது. அதே போன்று விஜய் தொலைக்காட்சியிலும் அரண்மனை கிளி என்ற தொடரும் சூப்பர் சிங்கர் ஜூனியர் 7 என்ற பாட்டு போட்டி நிகழ்ச்சியும் நிறுத்தப்பட்டது.

மே 2020 நடுப்பகுதியில் (21 மே 2020) அதிகபட்சமாக 20 நடிகர்களை கொண்ட தொலைக்காட்சி தொடர்களுக்கான படப்பிடிப்பைத் தொடங்க தமிழ்நாடு அரசு அனுமதி வழங்கியது. படப்பிடிப்பு நடைமுறைகளின் போது கடுமையான சுகாதார வழிகாட்டுதல்களைப் பராமரிக்க எச்சரிக்கையும் செய்யப்பட்டது.. 
25 மே 2020 நிலவரப்படி தொலைக்காட்சி நாடகத் தொடர்களின் படப்பிடிப்பு தொடங்கியது, ஆனால் தமிழ்நாடு அரசாங்கம் ஜூன் 19 முதல் ஜூன் 30 வரை மீண்டும் ஊரடங்கு சட்டம் விதித்தது, இதன் விளைவாக தொலைக்காட்சி தயாரிப்புகள் மீண்டும் நிறுத்தப்பட்டன. இருப்பினும் 7 ஜூலை 2020 அன்று அனைத்து புதிய அத்தியாயங்களையும் ஒளிபரப்ப தொலைக்காட்சி தொடர்களின் படப்பிடிப்பு மீண்டும் தொடங்கியது.

கலர்ஸ் தமிழ் தொலைக்காட்சி தங்களின் தொடர்களை 28 மே 2020 முதல் ஒளிபரப்ப தொடங்கியது. பின்னர் சன் தொலைக்காட்சி, விஜய் தொலைக்காட்சி மற்றும் ஜீ தமிழ் போன்ற அலைவரிசைகள் 27 ஜூலை 2020 இல் முக்கியமான தொடர்களை மீண்டும் ஒளிபரப்ப தொடங்கியது.

## மேற்கோள்கள்

பகுப்பு:2020 இல் தொலைக்காட்சி
ரோசா குட்டி

**ரோசா குட்டி** (*Rosa Kutty*) ஒரு முன்னாள் இந்திய தடகள விளையாட்டு வீராங்கனையாவார். ரோசா குட்டி கேரளாவில் உள்ள மூவாட்டுப்புழாவின் அயவனாவைச் சேர்ந்தவர். இப்போது கர்நாடகாவில் பெங்களூரில் வசிக்கிறார்.

1964 ஆம் ஆண்டு பிறந்த இவர் 1996 மற்றும் 2000 ஆம் ஆண்டு நடைபெற்ற  ஒலிம்பிக் விளையாட்டுப் போட்டிகளில் இந்தியாவின் சார்பாக 4x400  தொடர் ஓட்டப் பந்தயத்தில் பங்கேற்றார். 1998 ஆம் ஆண்டு நடைபெற்ற ஆசிய விளையாட்டுப் போட்டிகளில் 800 மீட்டர் ஓட்டப் போட்டியில் வெள்ளிப் பதக்கம் வென்றார்.  தென்மேற்கு ரயில்வேயின் பெங்களூரு பிரிவில் விளையாட்டு அதிகாரியாக ரோசா குட்டி பணிபுரிகிறார். இவரின் சாதனைகளுக்காக இந்திய அரசாங்கம் இவருக்கு அருச்சுனா விருது வழங்கிச் சிறப்பித்தது.
## பதக்கங்கள்
•1989 ஆசிய சந்திப்பு  விளையாட்டுப் போட்டிகளில் 800 மீட்டர் ஓட்டப்பந்தயத்தில் வெள்ளிப் பதக்கம் 
•பீகிங் ஆசியப் போட்டியில் 800 மீட்டர் ஓட்டப்பந்தயத்தில் வெண்கலம்
•1998 பாங்காக்கு ஆசியப் போட்டியில் வெள்ளிப் பதக்கம்.

## மேற்கோள்கள்

பகுப்பு:1964 பிறப்புகள்
பகுப்பு:வாழும் மக்கள்
பகுப்பு:இந்தியத் தடகள வீரர்கள்
பகுப்பு:கேரள மக்கள்
பகுப்பு:அருச்சுனா விருது பெற்றவர்கள்
பகுப்பு:எர்ணாகுளம் மாவட்ட மக்கள்
வீரேந்திர வர்மா

**வீரேந்திர வர்மா** (*Virendra Verma*) (18 செப்டம்பர் 1916 - 2 மே 2009) ஓர் இந்திய அரசியல்வாதியாவார். இவர் உத்தரபிரதேசத்தின் சாம்லியில் பிறந்தார். பஞ்சாப் ஆளுநராகவும், சண்டிகரின் ஆட்சிப் பொறுப்பாளராகவும் (1990) இமாச்சலப் பிரதேச ஆளுநராகவும் (1990-1993) பணியாற்றினார்.

## சொந்த வாழ்க்கை
வீரேந்திர வர்மா சாம்லியிலுள்ள ஜெஎச் பள்ளியில் கல்வி பயின்றார். முசாபர்நகரில் தனது உயர்கல்வியை முடித்த இவர்  மீரட்டிலுள்ள மீரட் கல்லூரியில் சட்டம் பயின்றார். ஜூன் 1940 இல் வர்மா இராமேஸ்வரி தேவி என்பவரை மணந்தார். இவர்களுக்கு ஒரு மகனும், இரண்டு மகள்களும் இருந்தனர்.

இவர் தனது வாழ்க்கையில், அமெரிக்கா], கனடா, ஜமைக்கா, கியூபா, மெக்சிகோ, இங்கிலாந்து, நெதர்லாந்து, பிரான்ஸ், மேற்கு ஜெர்மனி, சுவிட்சர்லாந்து, இத்தாலி, துருக்கி, மலேசியா, இந்தோனேசியா, சிங்கப்பூர், எகிப்து, ஐக்கிய அரபு அமீரகம் ஆகிய நாடுகளுக்குச் சென்றுள்ளார்.

## அரசியல் வாழ்க்கை
வீரேந்திர வர்மா முன்னர் இந்திய தேசிய காங்கிரசு கட்சியில் சேர்ந்து  முசாபர்நகர் மாவட்ட வாரியத் தலைவராகவும், (1948-1952), மாவட்ட காங்கிரசு குழுவின் உறுப்பினராகவும் (1950-1959), உத்தரப் பிரதேச காங்கிரசின் நிர்வாகக்குழுவில் உறுபினராகவும் (1960-1967), அகில இந்திய காங்கிரசு குழு உறுப்பினராகவும் (1950-1980), காங்கிரசு செயற்குழு உறுப்பினராகவும் (1977-1980) இருந்துள்ளார். 

1978இல் காங்கிரசு கட்சி பிளவுபடாபோது, வீரேந்திர வர்மா, பி.வி. நரசிம்மா ராவ், பிரணாப் முகர்ஜி, கமலாபதி திரிபாதி, ஏ. பி. சர்மா, பூட்டா சிங் ஆகியோர் இந்திரா காந்தியுடன் தங்கியிருந்தனர். 1978இல் இந்திரா காந்தியை ஜனதா கட்சி அரசு கைது செய்ததை எதிர்த்து, இவர், 1200 சத்தியாகிரகிகளை வழிநடத்தி, கைது செய்யப்பட்டு, முசாபர்நகர் மாவட்ட சிறையில் இரண்டு முறை அடைக்கப்பட்டார்.

## மேற்கோள்கள்

## வெளியிணைப்புகள்
*Welcome to Meerut College: Alumni

பகுப்பு:உத்திரப்பிரதேச மாநில அமைச்சர்கள்
பகுப்பு:இமாச்சலப் பிரதேச ஆளுநர்கள்
பகுப்பு:இந்திய பஞ்சாபின் ஆளுநர்கள்
பகுப்பு:12வது மக்களவை உறுப்பினர்கள்
பகுப்பு:இந்திய தேசிய காங்கிரஸ் அரசியல்வாதிகள்
பகுப்பு:2009 இறப்புகள்
பகுப்பு:1916 பிறப்புகள்
இராஜபாளையம் இராஜுக்கள் கல்லூரி

** இராஜபாளையம் இராஜுக்கள் கல்லூரி**  (Rajapalayam Rajus' College) தமிழகத்தில் உள்ள விருதநகர் மாவட்டத்தில் 1973 ஆம் ஆண்டு நிறுவப்பட்ட கல்லூரி ஆகும். இக்கல்லூரி இராஜபாளையம் பளையபாளையம் இராஜுக்கள் மகமை பண்டிலிருந்து தொடங்கப்பட்டது. இக்கல்லூரி இருபாலர் பயிலும் மொழிவழிச் சிறுபான்மையினர் கல்லூரி, மதுரை காமராசர் பல்கலைக்கழக இணைவு பெற்றது. தேசியத் தர மறுமதிப்பீட்டில் B++ (2.93புள்ளிகள்) தகுதி பெற்றது. 

## மேற்கோள்கள்

பகுப்பு:விருதுநகர் மாவட்டத்திலுள்ள தனியார் கலைக் கல்லூரிகள்
பகுப்பு:மதுரை காமராசர் பல்கலைக்கழக இணைவுக்கல்லூரிகள்
இரங்கிலா ரசூல்

**இரங்கிலா ரசூல்** (*Rangila Rasul*) ( வண்ணமயமான தீர்க்கதரிசி என்று பொருள்) என்பது 1920களில் பஞ்சாப்பில் ஆர்ய சமாஜத்துக்கும் முஸ்லிம்களுக்கும் இடையிலான மோதலின் போது வெளியிடப்பட்ட ஒரு புத்தகம் ஆகும். சர்ச்சைக்குரிய இந்தப் புத்தகம் இசுலாமிய தீர்க்கதரிசி முகம்மதுவின் திருமணங்களைப் பற்றியும், பாலியல் வாழ்க்கைப் பற்றியும் சம்பந்தப்பட்டது.

## உள்ளடக்கம்
இது 1927 ஆம் ஆண்டில் ஆரிய சமாஜத்தைச் சேர்ந்த பண்டிதர் எம். ஏ.  சாமுபதி அல்லது கிருஷண் பிரசாத் பிரதாப் என்பவரால் எழுதப்பட்டது. இருப்பினும் இலாகூரின் மகாசே ராஜ்பால் என்ற அவரது வெளியீட்டாளரால் வெளியிடப்படவில்லை. இது இந்து தெய்வமான சீதையை இழிவுபடுத்தும் ஒரு முஸ்லிம் வெளியிட்ட துண்டுப்பிரசுரத்திற்கு எதிராக இந்து சமயத்தின் பழிவாங்கும் நடவடிக்கையாகும். முஸ்லிம்களின் புகார்களின் அடிப்படையில், ராஜ்பால் கைது செய்யப்பட்டார். ஆனால் ஐந்து வருட விசாரணைக்குப் பிறகு ஏப்ரல் 1929 இல் விடுவிக்கப்பட்டார். ஏனெனில் அப்போது மதத்தை அவமதிப்பதற்கு எதிராக சட்டம் இல்லை. 

இருப்பினும், முஸ்லிம்கள் அவரது உயிரைப் பறிக்க முயன்றனர். பல தோல்வியுற்ற படுகொலை முயற்சிகளுக்குப் பிறகு, அவர் 6 ஏப்ரல் 1929 இல் இல்ம்-உத்-தின் என்ற இளம் தச்சரால் குத்திக் கொல்லப்பட்டார் (கொலை செய்யப்பட்டார்/கொல்லப்பட்டார்). இல்ம்-உத்-தின்னுக்கு மரண தண்டனை விதிக்கப்பட்டு, தண்டனை 31 அக்டோபர் 1929 அன்று நிறைவேற்றப்பட்டது. முகம்மது அலி ஜின்னா பிரதிவாதி வழக்கறிஞராக இல்ம்-உத்-தின் சார்பில் ஆஜரானார்.  முஸ்லிம் கவிஞர் முகமது இக்பால் கொலையாளியின் இறுதி ஊர்வலத்தில் பேசியபோது இந்த கொடூரமான செயல் சட்டபூர்வமானது. என்று நியாயப் படுத்தினார்.

இந்தப் புத்தகம் முதலில் உருது மொழியில் எழுதப்பட்டது. அது இந்தியிலும் மொழிபெயர்க்கப்பட்டுள்ளது. இது இந்தியா, பாக்கித்தான் , வங்காளதேசம் ஆகிய நாடுகளில் தடை செய்யப்பட்டுள்ளது.

## பதில்
இப் புத்தகத்தில் கூறப்பட்டுள்ள குற்றச்சாட்டுகளுக்கு, முஸ்லிம் சட்ட நீதிபதி மௌலானா சனாவுல்லா அமிர்தசரியின் முகத்தாஸ் ரசூல் (புனித நபி) என்ற புத்தகத்தில் பதிலுரையாற்றப்பட்டது.

1927 ஆம் ஆண்டில், முஸ்லிம் சமூகத்தின் அழுத்தத்தின் கீழ், பிரித்தானிய அரசு  வெறுப்பு பேச்சுச் சட்டம் பிரிவு 295 (A), குற்றவியல் சட்டத் திருத்தச் சட்டம் XXV இன் ஒரு பகுதியை இயற்றியது. இதன்படி எந்த மத சமூகத்தின் நிறுவனர்களையும் தலைவர்களையும் அவமதிப்பது குற்றமாகும்.

## மேற்கோள்கள்

## வெளி இணைப்புகள்
* at the Internet Archive
*  at the Internet Archive
* ] at the Internet Archive 
* ] at the Internet Archive
*  at Amazon India

பகுப்பு:இந்தியாவில் தடைசெய்யப்பட்ட நூல்கள்
2021 எயிட்டி நிலநடுக்கம்

எயிட்டி நிலநடுக்கம் 2021 ஆகத்து 14 கிநேவ) காலை 8:29:09 மணிக்கு நிகழ்ந்தது. 7.2 செறிவான இந்நிலநடுக்கம் கரிபியன் நாடான எயிட்டியில் லா எசுப்பானியோலா தீவில் திபுரோன் மூவலந்தீவைத் தாக்கியது. எயிட்டியின் தலைநகர் போர்ட்-ஓ-பிரின்ஸ் நகரில் இருந்து 150 கி.மீ. மேற்கே 10 கி.மீ. ஆழத்தில் இதன் அதிர்வுமையம் காணப்பட்டது. இது எயிட்டியின் கடலோரப் பகுதிகளுக்கு ஆழிப்பேரலை எச்சரிக்கையை விடுத்தது, ஆனாலும் அவ்வெச்செரிக்கை சிறிது நேரத்தில் விலக்கப்பட்டது. ஐக்கிய அமெரிக்க நில அளவாய்வுத் துறை "அதிக உயிரிழப்புகள்" மற்றும் பரவலான பேரழிவை மதிப்பிட்டது. 8,200 இற்கும் அதிகமான கட்டடங்கள் அழிந்தன அல்லது சேதமடைந்தன, குறைந்தது 1,297 பேர் உயிரிழந்ததாக மதிப்பிடப்பட்டது. 2021 இல் இடம்பெற்ற மிகப்பெரும் நிலநடுக்கமாக தற்போது இது பதிவு செய்யப்பட்டுள்ளது.

## இவற்றையும் பார்க்க
* 2010 எயிட்டி நிலநடுக்கம்

## மேற்கோள்கள்

## வெளி இணைப்புகள்

*
*Live Update: 7.2 magnitude earthquake hits near Haiti *CNN*
*
*

பகுப்பு:2021 நிலநடுக்கங்கள்
பகுப்பு:எயிட்டியில் நிலநடுக்கங்கள்
சுரேந்திர நாத்

சுரேந்திரநாத் (1926  - 9 ஜூலை 1994) பஞ்சாப் ஆளுநராக ஆகஸ்ட் 1991 முதல் ஜூலை 1994 வரை இருந்தார். இவர் நவம்பர் 1993 முதல் ஜூலை 1994 வரை இமாச்சலப் பிரதேச ஆளுநராக கூடுதல் பொறுப்பில் இருந்தார். இவர், அவர் இந்தியக் காவல் பணி அதிகாரியாக இருந்தார். இவர் ஆளுநராக இருந்தபோது ஒரு விமான விபத்தில் இறந்தார். இவரின் தந்தை மகாசே ராஜ்பால், 1920களில் பஞ்சாப்பில் ஆர்ய சமாஜத்துக்கும் முஸ்லிம்களுக்கும் இடையே நடந்த மோதலின் போது வெளியிடப்பட்ட ஒரு புத்தகமான இரங்கிலா ரசூல் என்ற புத்தகத்தின் ஆசிரியராவார். சர்ச்சைக்குரிய புத்தகம் இசுலாமிய தீர்க்கதரிசி [முகம்மதுவின் திருமணங்கள் மற்றும் [பாலியல் வாழ்க்கை சம்பந்தப்பட்டது.

## மேற்கோள்கள்

பகுப்பு:இந்திய பஞ்சாபின் ஆளுநர்கள்
பகுப்பு:இமாச்சலப் பிரதேச ஆளுநர்கள்
பகுப்பு:இந்திய காவல் அதிகாரிகள்
பகுப்பு:1926 பிறப்புகள்
பகுப்பு:1994 இறப்புகள்
சரூப் சிங்

**முனைவர் சரூப் சிங்** (*Dr. Sarup Singh*)(சுவரூப் சிங்) (9 ஜனவரி 1917 - 4 ஆகஸ்ட் 2003 ) இந்திய கல்வியாளராக இருந்த இவர், அரசியல்வாதியாக மாறினார். இவர் தில்லியின் கிரோரி மால் கல்லூரியில் ஆசிரியராக இருந்தார். பின்னர் தில்லி பல்கலைக்கழகத்தின் துணைவேந்தரானார் (1971-74). லோக் தள் கட்சி சார்பாக அரியானாவிலிருந்து (1978-1984) மாநிலங்களவை உறுப்பினராக இருந்தார். பின்னர் இவர் திசம்பர் 1990இல் குஜராத்தின் ஆளுநராக நியமிக்கப்பட்டார். 1995 வரை அந்தப் பதவியில் இருந்தார். முன்னதாக இவர் கேரள ஆளுநராகவும் இருந்தார்.

## ஆரம்பகால வாழ்க்கையும், கல்வியும்
அரியானாவில் உள்ள ரோத்தக் மாவட்டத்திலுள்ள சங்கி கிராமத்தில் பிறந்த இவர், தனது சொந்த கிராமத்தில் நான்காம் வகுப்பு வரை படித்து, 1934இல் பஞ்சாப் பல்கலைக்கழகத்தில் மெட்ரிகுலேஷனை முடித்தார். 1936இல்  தில்லி பல்கலைக்கழகத்தில் இடைநிலைக் கலையையும் முடித்தார். இவர் தில்லி ராம்ஜாஸ் கல்லூரியில் (1938) ஆங்கிலத்தில் தனது இளங்கலையை முடித்தார். அதைத் தொடர்ந்து 1940இல் ஆங்கிலத்தில் முதுகலை பட்டம் பெற்றார்.  

## தொழில்
சிங், 1940இல் தில்லி பல்கலைக்கழகத்தின் இந்து கல்லூரியில் விரிவுரையாளராக தனது வாழ்க்கையைத் தொடங்கினார். அங்கு இவர் பத்தாண்டுக்கும் மேலாக கற்பித்தார். 1951இல் இலண்டன் பல்கலைக்கழகக் கல்லூரியில் சேர்ந்தார். 1953இல் ஆங்கில இலக்கியத்தில் தனது முனைவர் பட்டத்தைப் பெற்றார். அதன் பிறகு இவர் மீண்டும் இந்து கல்லூரியில் சேர்ந்தார். எனினும் அடுத்த ஆண்டு, இவர் தில்லியின் கிரோரி மால் கல்லூரியின் துணை முதல்வராகவும் பின்னர் 1957 இல் அதன் தலைவராகவும் நியமிக்கப்பட்டார்.

1961ஆம் ஆண்டில், குருசேத்திரா பல்கலைக்கழகத்தில் ஆங்கிலத் துறை நிறுவப்பட்டபோது, இவர் அதன் முதல் தலைவரானார். பின்னர் 1965இல், தில்லி பல்கலைக்கழகத்தில் ஆங்கிலப் பேராசிரியராகவும் தலைவராகவும் ஆனார். இறுதியில், இவர் ஜனவரி, 1971இல் பல்கலைக்கழகத்தின் துணைவேந்தராக நியமிக்கப்பட்டார்.

இவர் ஒன்றிய அரசுப்பணியாளர் தேர்வாணையத்தின் உறுப்பினராகவும் இருந்தார் (1975-1978). அரியானாவிலிருந்து மாநிலங்களவை உறுப்பினரானார் (1978 - 1984).

இவர் 12 பிப்ரவரி 1990 முதல் 20 நவம்பர் 1990 வரை கேரள ஆளுநராகவும் இருந்தார்.

## கௌரவங்கள்
இவரது மறைவிற்குப் பிறகு, அரியானா குருசேத்திரா பல்கலைக்கழகத்தில் 'முனைவர் சரூப் சிங் இருக்கை'  உருவாக்கப்பட்டது . கல்லூரியின் ஆங்கிலத் துறையும் "முனைவ்ர் சருப் சிங் சொற்பொழிவுகளை" இவரது பிறந்தநாளில் ஏற்பாடு செய்தது. அதே நேரத்தில் சேக்சுபியரின் கருத்தரங்குகளை தலைவர் சேக்சுபியரின் இந்தியச் சஙகத்துடன் இணைந்து 2006 இல் தொடங்கியது.  முதல் "முனைவர் சருப் சிங் நினைவு சொற்பொழிவு" 2005 இல் தில்லி பல்கலைக்கழகத்தில் நடந்தது.

## பணிகள்
*The Theory of Drama in the Restoration Period. Orient Longmans, Calcutta, 1963.
*Family Relationships in Shakespeare and the Restoration Comedy of Manners. Oxford University Press, New Delhi, 1983.
*The Double Standards in Shakespeare and Related Essays : Changing Status of Women in 16th and 17th Century England. Konark Publications, New Delhi, 1988.

## இதையும் பார்க்கவும்

* குஜராத் ஆளுநர்களின் பட்டியல்
* கேரள ஆளுநர்களின் பட்டியல்

## மேற்கோள்கள்

பகுப்பு:இருபதாம் நூற்றாண்டு இந்திய அரசியல்வாதிகள்
பகுப்பு:ரோத்தக் மாவட்ட நபர்கள்
பகுப்பு:குசராத்து ஆளுநர்கள்
பகுப்பு:கேரள ஆளுநர்கள்
பகுப்பு:2003 இறப்புகள்
பகுப்பு:1917 பிறப்புகள்
கிவாங்ச் தத்லது

**கிவாங்ச் தத்லது** (Kıvanç Tatlıtuğ) (பிறப்பு: 27 அக்டோபர் 1983) என்பவர் துருக்கிய நாட்டு நடிகர், வடிவழகர் மற்றும் முன்னாள் கூடைப்பந்து வீரர் ஆவார். இவர் துருக்கியில் அதிக சம்பளம் வாங்கும் நடிகர்களில் ஒருவர் மற்றும் மூன்று தங்க பட்டாம்பூச்சி விருதுகள் மற்றும் யெசிலாம் சினிமா விருது உட்பட பல விருதுகளை வென்றுள்ளார். இவர்  2002 ஆம் ஆண்டின் துருக்கியின் சிறந்த வடிவழகர் மற்றும் உலகின் சிறந்த வடிவழகர் ஆகிய போட்டிகளில் வென்றுள்ளார்.

இவர் 2005 ஆம் ஆண்டு முதல் குமுஸ் (2005-2007), அஸ்க் ஐ மெம்னு (2008-2010), குசே கோனி (2011-2013), செசூர் வெ கோஸல் (2016-2017) போன்ற பல வெற்றிகரமான தொலைக்காட்சித் தொடர்களில் நடித்ததன் மூலம் விமர்சன ரீதியான பாராட்டையும் சர்வதேச அங்கீகாரத்தையும் பெற்றார்.

## மேற்கோள்கள்

## வெளி இணைப்புகள்
* 

பகுப்பு:1983 பிறப்புகள்
பகுப்பு:வாழும் மக்கள்
பகுப்பு:துருக்கிய தொலைக்காட்சி நடிகர்கள்
பகுப்பு:துருக்கிய திரைப்பட நடிகர்கள்
சோபனா ஜார்ஜ்

**சோபனா ஜார்ஜ்** (*Shobhana George*) ஓர் அரசியல்வாதியாவார். இவர், கேரள மாநிலத்தில் மூன்று முறை சட்டமன்ற உறுப்பினராக உள்ளார். இவர் இந்திய தேசிய காங்கிரசு கட்சி வேட்பாளராக, செங்கனூரை 9, 10 மற்றும் 11 வது சட்டசபைகளில் பிரதிநிதித்துவப்படுத்தினார். இந்திய தேசிய காங்கிரசு கட்சியில் தொடர்ந்து மூன்று வருடங்கள் ஒரே தொகுதியை பிரதிநிதித்துவப்படுத்திய ஒரே பெண் இவர்.

சோபனா ஜார்ஜ் இப்போது இந்தியப் பொதுவுடமைக் கட்சியின் (மார்க்சிசம்) தீவிர ஆதரவாளராக இருக்கிறார். தற்போது  கேரள மாநில காதி மற்றும் கிராம தொழில் வாரியத்தின்] துணைத் தலைவராகவும் இருக்கும் முதல் பெண் இவர்தான்.

## ஆரம்பகால வாழ்க்கையும் குடும்பமும்
இவர், கே. எம். ஜார்ஜ் - தங்கம்மா ஜார்ஜ் ஆகியோரின் மகளாக 4 ஏப்ரல் 1962 இல் பிறந்தார். இவருக்கு ஐசக் ஜார்ஜ் என்பவருடன் திருமணமாகி ஒரு மகள் உள்ளார்.

## கல்வி
சோபனா, செங்கனூர், அரசு பெண்கள் மேல்நிலைப்பள்ளியில் தனது பத்தாம் வகுப்பினை முடித்தார். தனது உயர் படிப்பை கோட்டயம் பசாலியஸ் கல்லூரி, இராணி செயின்ட் தாமஸ் கல்லூரி, கோழஞ்சேரி தாமஸ் கல்லூரி, சென்னைப் பல்கலைக்கழகம், மைசூர் பல்கலைக்கழகம் ஆகியவற்றில் பயின்றார் .

## தொழில்
இவரது பொது சேவை இவரது 9 வயதிலேயே ஆரம்பித்தது. இந்திய அரசால் ஏற்பாடு செய்யப்பட்ட ஒரு முகாமில் இவரது நடிப்பு இந்தியக் குடியரசுத் தலைவர் - வி. வி. கிரி, இந்தியப் பிரதமர் - இந்திரா காந்தி, துணைக் குடியரசுத் தலைவர் - பக்ருதின் அலி அகமது ஆகியோரால் மிகவும் பாராட்டப்பட்டது. பின்னர், இவர் அகில கேரளா பாலாஜன் சாக்கியத்தின் முதல் பெண் தலைவர் ஆனார். மாநில இளைஞர் காங்கிரசு குழுவின் முதல் பெண் பொதுச்செயலாளராகவும், கேரள பிரதேச காங்கிரசு குழுவின் இணை செயலாளராகவும் பணியாற்றியுள்ளார். அவர் கேரள பல்கலைக்கழகத்தின் ஆட்சிமன்றக் குழு உறுப்பினராகவும் பணியாற்றியுள்ளார். இந்திய தேசிய காங்கிரசிலிருந்து வெளியேற்றப்பட்டதைத் தொடர்ந்து, இவர் ஜனநாயக இந்திரா காங்கிரசில் (கருணாகரன்) சேர்ந்தார். அங்கு இவர் பொதுச் செயலாளராக பணியாற்றினார். இவர் கேரள சட்டமன்றத்தில் 9, 10 மற்றும் 11 வது சட்டசபைகளில் செங்கனூர் தொகுதியை பிரதிநிதித்துவப்படுத்தினார்.

## கலை நிகழ்ச்சி
2011 இல், சோபனா செங்கனூர் இசை நிறுவனம் வெளியிட்ட ஓணத்தின் வரலாறு மற்றும் மனித விழுமியங்களைப் பற்றிய 'என் ஓணம்' என்ற இசைத் தொகுப்பை அறிமுகப்படுத்தினார்.

இவர் "*பிரதீக்சயோதே*" என்ற திரைப்படத்தையும் வெளியிட்டார். இந்தத் திரைப்படம் குழந்தைத் தொழிலாளர்களைப் பற்றியது. நடிகர்கள் முகேஷ், இலட்சுமி சர்மா மற்றும் பலர் நடித்திருந்தனர். மலையாளத் திரையுலகில் தயாரிப்பு, திரைக்கதை எழுதுதல், உரையாடல், திரைக்கதை, நடிப்பு ஆகிய அனைத்தையும் ஒரே திரைப்படத்தில் செய்த ஒரே பெண் இவர்.

2015ஆம் ஆண்டில், சோபனா ஜார்ஜ் தனது சொந்த ஊரில் "மிஷன் செங்கனூர்" என்ற திட்டத்துடன் சேர்ந்து உலகின் மிகப்பெரிய மனிதர்கள் அடங்கிய கிறிஸ்துமஸ் மரத்தை ஏற்பாடு செய்தார். இது கின்னஸ் உலக சாதனை புத்தகத்தில் இடம் பெற்றது. இதில் மொத்தம் 4030 பேர் இருந்தனர்.

## மேற்கோள்கள்

பகுப்பு:21-ஆம் நூற்றாண்டு இந்திய அரசியல்வாதிகள்
பகுப்பு:இருபதாம் நூற்றாண்டு இந்திய அரசியல்வாதிகள்
பகுப்பு:மலையாள அரசியல்வாதிகள்
பகுப்பு:வாழும் மக்கள்
பகுப்பு:1960 பிறப்புகள்
பகுப்பு:கேரள சட்டமன்ற பெண் உறுப்பினர்கள்
சமஸ்தானம் (திரைப்படம்)

**சமஸ்தானம்** (*Samasthanam*)  என்பது 2002 ஆம் ஆண்டு வெளியான இந்தியத் தமிழ்த் திரைப்படமாகும். நாடகம் தொடர்பான இத்திரைப்படத்தை ராஜ் கபூர் இயக்கினார். இந்தப் படத்தில் ஆர். சரத்குமார் இரட்டை வேடங்களிலும், சுரேஷ் கோபி, தேவயானி, அபிராமி ஆகியோர் முக்கியக் கதாபாத்திரங்களிலும் நடித்தனர். எம். கஜாமைதீன், கே. ஆயிஷாவாஸ் ஆகியோர் தயாரித்த இப்படத்திற்கு தேவா இசையமைத்தார். இப்படம் 2002 செப்டம்பர் 27  அன்று வெளியானது.

## கதைச்சுருக்கம்
திரு ( ஆர். சரத்குமார் ), சூர்யா ( சுரேஷ் கோபி ) ஆகியோர் பிரிக்க முடியாத நெருங்கிய நண்பர்கள். அவர்கள் ஒருவருக்கொருவர் மிகவும் நெருக்கமாக இருந்ததால் திரு சூர்யாவுக்கு ஒரு மணமகனைத் தேர்ந்தெடுக்கிறார். அவர்களின் இந்த நெருங்கிய நட்பானது நண்பர்களாக இருந்த அவர்களின் தாத்தா, தந்தையரிடமிருந்து வழிவழியாக வந்தது. சங்கரா ( ஆஷிஷ் வித்யார்த்தி ) நண்பர்கள் மீதான வன்மத்தின் காரணமாக அவர்களை பிரிக்க விரும்பி  தன்னால் முடிந்த அனைத்தையும் செய்கிறார். அதில் வெற்றியும் பெறுகிறார். கடைசியில் சங்கராவின் சதிகளை உணர்ந்து சங்கராவை ஒழித்து நண்பர்கள் மீண்டும் ஒன்றிணைகின்றனர்.

## நடிப்பு

*சரத்குமார் - திரு / ஆய்வாளர் வெற்றீசுவரன் 
*சுரேஷ் கோபி -சூரியா
*தேவயானி -திவ்யா
*அபிராமி -ஆயிஷா 
*கவுண்டமணி
*செந்தில்
*ஆஷிஷ் வித்யார்த்தி -சங்கரா
*வடிவுக்கரசி -சூரியாவின் தாய்
*சந்திரசேகர் -சூரியாவின் தந்தை சுந்தரபாண்டியன்
*மணிவண்ணன் -பரமன்
*சபிதா ஆனந்த் -பரமனின் மனைவி
*இராஜ்கபூர் சங்கராவின் தந்தை ஈஸ்ரமூர்த்தி
*விஜி சந்திரசேகர் -சங்கராவின் தாய்
*ராம்ஜி -தேவா
*இலாவண்யா -சுதா
*விநோத் கிசான் - இளம் சங்கர்

## இசை
இப்படத்தின் பாடல்கள், பின்னணி இசை ஆகியவற்றை திரைப்பட இசையமைப்பாளர் தேவா அமைத்தார். 2002-இல் வெளியிடப்பட்ட இசைப்பதிவ்வில், பா. விஜய், நா. முத்துக்குமார் எழுதிய  6 பாடல்கள் இருந்தன.

## வரவேற்பு
*தி இந்து* எழுதிய விமர்சனத்தில் "நீண்ட முன்கதைகள், தேவையற்ற பாடல் காட்சிகள் சமஸ்தானத்தின் வேகத்தைக் குறைக்கிறது. கதை வலுவானது, என்றாலும் திரைக்கதையில் நெகிழ்வுத் தன்மை இல்லை ". *சிஃபி* எழுதிய விமர்சனத்தில், "படத்தின் இயக்குநர் ராஜ் கபூரால் புதிதாக எதையும் சொல்ல முடியவில்லை." 

## மேற்கோள்கள்

பகுப்பு:2002 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:தேவா இசையமைத்த திரைப்படங்கள்
பகுப்பு:சரத்குமார் நடித்த திரைப்படங்கள்
பகுப்பு:தேவயானி நடித்த திரைப்படங்கள்
பகுப்பு:கவுண்டமணி நடித்த திரைப்படங்கள்
பகுப்பு:செந்தில் நடித்த திரைப்படங்கள்
பகுப்பு:மணிவண்ணன் நடித்த திரைப்படங்கள்
பகுப்பு:வடிவுக்கரசி நடித்த தமிழ்த் திரைப்படங்கள்
மைதிலி என்னை காதலி

***மைதிலி என்னை காதலி*** (*Mythili Ennai Kaathali*) என்பது 1986 ஆம் ஆண்டு வெளிவந்த இந்தியத் தமிழ்த் திரைப்படமாகும். இத்திரைப்படத்தை டி.ராஜேந்தர் இயக்கினார். உஷா ராஜேந்தர் தயாரித்தார். இத்திரைப்படத்தில் டி.ராஜேந்தர் , ஸ்ரீவித்யா , அமலா, செந்தாமரை ஆகியோர் முக்கியக் கதாபாத்திரங்களில் நடித்திருந்தனர். இப்படத்திற்கு விஜய டி.ராஜேந்தர் இசையமைத்திருந்தார்.

## நடிகர்கள்
* டி. ராஜேந்தர்- ஜாக்கி 
* ஸ்ரீவித்யா 
* அமலா (அறிமுகம்) மைதிலி (குரல்: சுலக்சனா பின்னணிக்குரல் கொடுத்தார்)
* ஒய்.விஜயா- கனகா 
* வெண்ணிற ஆடை மூர்த்தி 
* எஸ். எஸ். சந்திரன் 
* செந்தாமரை விருந்தினர் தோற்றத்தில்
* உசல மணி
* சிவராமன்
* நாகராஜ சோழன்
* தியாகு
* சுரேஷ் சக்கரவர்த்தி
* சிலம்பரசன்

## பாடல்கள்
இத்திரைப்படத்திற்கு டி. ராஜேந்தர் பாடல்களை இயற்றி இசையமைத்திருந்தார். திரைப்படத்தின் பாடல்கள் புகழ் பெற்றன. குறிப்பாக "என் ஆசை மைதியிலே" சிலம்பரசன் நடித்த மன்மதன் (2004) திரைப்படத்தில் மறுபடியும் பயன்படுத்தப்பட்டது.

## மேற்கோள்கள்

பகுப்பு:1986 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:டி. ராஜேந்தர் இயக்கிய திரைப்படங்கள்
பகுப்பு:டி. ராஜேந்தர் இசையமைத்த திரைப்படங்கள்
பகுப்பு:ஸ்ரீவித்யா நடித்த திரைப்படங்கள்
பகுப்பு:வெண்ணிற ஆடை மூர்த்தி நடித்த திரைப்படங்கள்
பகுப்பு:சிலம்பரசன் நடித்த திரைப்படங்கள்
பகுப்பு:எஸ். எஸ். சந்திரன் நடித்த திரைப்படங்கள்
பகுப்பு:செந்தாமரை நடித்த திரைப்படங்கள்
ஆஸ்டிரலாய்டு இனம்

**ஆஸ்டிரலாய்டு மக்கள்** அல்லது **ஆஸ்டிரோ-மெலனிசீயர்கள்** (**Australo-Melanesians** (also known as **Australasians** or **Australomelanesoid race** or **Australoid race**) இதுவும் வரலாற்றில் மனித இனத்தை பிரிப்பதில் காலாவதி ஆகிப்போன பழைய மானிடவியல் அறிஞர்களின் கொள்கையாகும். பொதுவாக ஆஸ்டிரலாய்டு மக்கள் மெலனீசியா மற்றும் ஆத்திரேலியாப் பகுதிகளும் வாழும் பூர்வ குடிகள் ஆவார். இவ்வின மக்களில் தெற்காசியா மற்றும்  தென்கிழக்காசியாவிலும் காணப்படுகின்றனர். பல மானிடவியல் அறிஞர்கள் பப்புவா நியூ கினியாவின் பூர்வ குடிகள் மற்றும் ஆஸ்திரேலியப் பழங்குடிகளையும் மற்றும் பிஜி தீவு, நியூ கலிடோனியா, வனுவாட்டு, சாலமன் தீவுகளில் வாழும் பூர்வ குடிமக்களையும் ஆஸ்டிரலாய்டு இனத்தில் சேர்க்கின்றனர்.இதில் திராவிடர்களையும், சிங்களவர்களையும் எந்த இனத்திலும் சேர்க்கவில்லை என்பது குறிப்பிடத்தக்கது.

18-ஆம் நூற்றாண்டில், காலனியாதிக்க காலத்தில், மானிடவியல் அறிஞர்கள் மனித இனத்தை மூன்றாக அல்லது நான்காக வகைப்படுத்தினர். மஞ்சள் நிறத் தோல் கொண்டவர்களை மங்கோலாய்டுகள் என்றும், வெள்ளை நிறத் தோல் கொண்டவர்களை காகசாய்டுகள் என்றும், கருப்பு நிறத் தோல் கொண்ட நீக்ராய்டுகள் மற்றும் வகைப்படுத்தினர்.மரபியல் அறிவியல் வளர்ச்சியடைந்த பின்னர், அனைத்து வகையான மனிதர்களும் மரபியல் அடிப்படையில் ஒரே மக்கள் என்று கண்டறிந்தனர்.  2019-இல் அமெரிக்காவின் உடல் மானுடவியலாளர்கள் சங்கத்தினர்மனித வாழ்வியலின் இயற்கையான அம்சங்களான "இனங்கள்" மீதான நம்பிக்கை மற்றும் இத்தகைய நம்பிக்கைகளிலிருந்து வெளிப்படும் சமத்துவமின்மை (இனவெறி) கட்டமைப்புகள் மனித அனுபவத்தில் இன்றும் கடந்த காலத்திலும் இனக் கொள்கை மிகவும் சேதப்படுத்தும் கூறுகள் என அறிவித்துள்ளது. 
## இதனையும் காண்க
* மங்கோலாய்டுகள்
* காகசாய்டுகள்
* நீக்ராய்டுகள் 
## மேற்கோள்கள்

## வெளி இணைப்புகள்
* Australoids, Negroids, and Negroes: A Suggested Explanation for Their Disjunct Distributions

பகுப்பு:மானிடவியல்
பகுப்பு:மனிதர்கள்
பகுப்பு:தென்கிழக்காசியா
பகுப்பு:தெற்காசியா
பகுப்பு:இனங்கள்
தென்றல் வந்து என்னைத் தொடும் (தொலைக்காட்சித் தொடர்)

**தென்றல் வந்து என்னைத் தொடும்** என்பது 16 ஆகத்து 2021  ஆம் ஆண்டு முதல் விஜய் தொலைக்காட்சியில் திங்கள் முதல் சனி வரை ஒளிபரப்பான தொலைக்காட்சி நாடகத் தொடர் ஆகும். இது ஸ்டார் ஜல்சா என்ற வங்காள மொழித் தொடரான 'கெலகோர்' என்ற தொடரின் மறு ஆக்கம் ஆகும்.

இந்த தொடரை 'சொல் புரோடக்சன்ஸ்' என்ற நிறுவனம் சார்பில் 'ஆர்.ராஜேஷ்' என்பவர் தயாரிக்க, 'வி.அருணாசலம்' என்பவர் இயக்ககத்தில் வினோத் பாபு மற்றும் பவித்ரா ஜனனி ஆகியோர் முதன்மைக் கதாபாத்திரத்தில் நடித்துள்ளனர். இந்த தொடரின் இறுதி அத்தியாயம் 11 நவம்பர் 2023 அன்று ஒளிபரப்பப்பட்டு, 686 அத்தியாயங்களுடன் நிறைவு பெற்றது.

## கதை சுருக்கம்
இந்த தொடரில் அமெரிக்காவில் படித்து விட்டு வந்த அபிநயாவிற்கு திடீரென தாலி கட்டி அதிர்ச்சி கொடுக்கிறார் வெற்றி அதன் பிறகு என்ன நடக்க போகிறது என்பது தான் கதை.

## நடிகர்கள்
### முதன்மை கதாபாத்திரம்
* வினோத் பாபு - வெற்றி
* பவித்ரா ஜனனி - அபிநயா

## நடிகர்களின் தேர்வு
இந்த தொடரில் கதாநாயகியாக ஈரமான ரோஜாவே என்ற தொடரில் மலராக நடித்து பிரபலமான பவித்ரா ஜனனி நடிக்கிறார். இவர் கதாநாயகியாக நடிக்கும் இரண்டாவது தொடர் இது ஆகும். இவருக்கு ஜோடியாக நகைச்சுவையாளர் மற்றும் நடிகர் வினோத் பாபு நடிக்கிறார். வினோத் பாபு ஆதித்யா தொலைக்காட்சியில் ஒளிபரப்பாகிய நகைச்சுவை நிகழ்ச்சிகள் மூலம் சின்னத்திரையில் அறிமுகமாகினார். அதைத் தொடர்ந்து கலர்ஸ் தமிழ் தொலைக்காட்சி தொடரான சிவகாமி (2018) மற்றும் விஜய் தொலைக்காட்சி தொடரான சுந்தரி நீயும் சுந்தரன் நானும் (2019-2021) போன்ற தொடர்களில் நடித்துள்ளார்.

## சர்ச்சை
இந்த தொடரின் முன்னோட்ட காட்சியில் 
* *பெற்றோரை எதிர்த்து நடந்த காதல் திருமணம் செல்லாது என கூறி தகராறு செய்கிறார் கதாநாயகன் வெற்றி. அப்போது                 கதாநாயகியான அபிநயா வந்து அவரை தடுக்க, கோபத்தில் அம்மன் கழுத்தில் இருந்த தாலியை அவர் எடுத்து அபி கழுத்தில் போட்டுவிடுகிறார். வெறும் மஞ்சள் கயிறை கட்டினால் போதுமா.. இப்போது நான் உன் புருஷன் ஆகிவிடுவேனா என கோபத்துடன் பேசிவிட்டு போகிறார்*

இந்த காட்சியை பார்த்த பல பெண்ணியவாதிகள் மட்டுமின்றி பரவலாக அனைத்து தரப்பிலும் கடும் கண்டனங்கள் எழுந்துள்ளன. இந்த விளம்பர காணொளி காட்டப்படும் காட்சிகள், சட்டப்படி தண்டனைக்குரிய குற்றம் என்று, திருவள்ளூர் காவல் அதிகாரி எஸ்பி 'வருண் குமார்' ஐபிஎஸ், தனது கருத்தை பதிவு செய்துள்ளார்.

## சர்வதேச ஒளிபரப்பு
* இந்த தொடர் விஜய் தொலைக்காட்சி மற்றும் விஜய் தொலைக்காட்சி எச்டி (உயர் வரையறு தொலைக்காட்சி) மூலம் உலகம் முழுதுவதும் ((ஆசியா: இலங்கை, தென்கிழக்காசியா), ஐரோப்பா, அமெரிக்காக்கள், மத்திய கிழக்கு நாடுகள்) போன்ற நாடுகளில் பார்க்க முடியும்.
* இந்த தொடரின் பகுதிகள் ஹாட் ஸ்டார் என்ற இணைய மூலமாகவும் பார்க்க முடியும்.

## மேற்கோள்கள்

## வெளி இணைப்புகள்
* 

பகுப்பு:விஜய் தொலைக்காட்சி நிகழ்ச்சிகள்
பகுப்பு:தமிழ்த் தொலைக்காட்சி நாடகங்கள்
பகுப்பு:தமிழகத்தின் தொலைக்காட்சி நிகழ்ச்சிகள்
பகுப்பு:தமிழ் காதல் தொலைக்காட்சி நாடகங்கள்
பகுப்பு:தமிழ் குடும்பத் தொலைக்காட்சி தொடர்கள்
பகுப்பு:2020களில் தமிழ்த் தொலைக்காட்சி நிகழ்ச்சிகள்
பகுப்பு:2021 இல் தொடங்கிய தமிழ்த் தொலைக்காட்சி நிகழ்ச்சிகள்
பகுப்பு:தமிழ்த் தொலைக்காட்சி நிகழ்ச்சிகள்
பகுப்பு:வங்காளியில் இருந்து மறு-ஆக்கம் செய்யப்பட்ட தமிழ்த் தொலைக்காட்சித் தொடர்கள்
பகுப்பு:2023 இல் நிறைவடைந்த தமிழ்த் தொலைக்காட்சி நிகழ்ச்சிகள்
புவனேசுவரி குமாரி

**புவனேசுவரி குமாரி**  (**Bhuvneshwari Kumari)** இந்தியாவைச் சேர்ந்த முன்னாள் பெண்கள் சுவர்ப்பந்து வெற்றியாளராவார். 

## ஆரம்ப கால வாழ்க்கை
மிட்டாய்  இளவரசி என்றும்  அழைக்கப்படும்  புவனேசுவரி குமாரி இராசத்தானின் அல்வார் அரச குடும்பத்தில் பிறந்தார்.   மகாராசா தேச் சிங் பிரபாகர் பகதூரின் பெயர்த்தியாகவும் இவர் அறியப்படுகிறார். குமாரி தில்லி பல்கலைக்கழகத்தில் படித்தார் .

## தொழில்
1977 ஆம் ஆண்டு முதல் 1992 ஆம் ஆண்டு வரை புவனேசுவரி குமாரி  தொடர்ச்சியாக 16 ஆண்டுகள் பெண்கள் தேசிய சுவர்ப்பந்து விளையாட்டு வெற்றியாளராக இருந்தார்.

41 மாநில பட்டங்கள் மற்றும் இரண்டு பன்னாட்டு பட்டங்களை புவனேசுவரி வென்றுள்ளார். குறிப்பாக கென்ய நாட்டின் திறந்தநிலை போட்டிகள் 1988 மற்றும் 1989 ஆகியனவாகும்.

இவரது சாதனைகளுக்காக 1982 ஆம் ஆண்டு அருச்சுனா விருதும் 2001 ஆம் ஆண்டில் பத்ம சிறீ விருதும் வழங்கப்பட்டன.

சைரசு போஞ்சாவுடன் சேர்ந்து இந்திய மகளிர் சுவர்ப்பந்து  அணியின் பயிற்சியாளராகவும் புவனேசுவரி உள்ளார். இந்தோனேசியாவின் யகார்த்தாவில் 2018 ஆம் ஆண்டு  நடைபெற்ற ஆசிய விளையாட்டுப் போட்டிக்கான இந்தியக் குழுவுக்கு இவர்கள் பயிற்சி அளித்தனர்.

## அங்கீகாரம்

* 1982 இல் அருச்சுனா பவிருது
* 2001 இல் பத்மஸசிறீ விருது 
* தில்லி  விளையாட்டு பத்திரிக்கையாளர் சங்க விருது (1983 ஆம் ஆண்டிற்கான சிறந்த விளையாட்டு பெண்)
* இராசத்தான் விளையாட்டு விருதுக் குழு 1984
* மகாராணா மேவார் அறக்கட்டளை "ஆரவளி விருது" (1990 ஆம் ஆண்டின் மிகச்சிறந்த விளையாட்டு வீரருக்கு)
* கே.கே. பிர்லா அறக்கட்டளை விளையாட்டுக்கான விருது (1991 இல் சிறந்த செயல்திறனுக்காக)
* பாம்பே விளையாட்டுப் பத்திரிகையாளர்கள் சங்க விருது (1992 ஆம் ஆண்டிற்கான சிறந்த விளையாட்டு வீரருக்காக)
* லிம்கா சாதனைப் புத்தகத்தில் புவனேசுவரியின் பெயர்  பட்டியலிடப்பட்டுள்ளது (1992 ஆம் ஆண்டின் விளையாட்டு நபருக்காகவும் மற்றும் இந்திய விளையாட்டுகளில் அதிக பட்டங்களை வென்றதர்க்காகவும்)
* இராசத்தான் ஒலிம்பிக் சங்க  விருது - மிகச்சிறந்த பெண் விளயாட்டு வீரர் 1993 &ndash; 94
* விளங்குபவர்களுக்கான மகாராசா சவாய் மாதோ சிங் விருது
## மேற்கோள்கள்


பகுப்பு:வாழும் மக்கள்
பகுப்பு:1960 பிறப்புகள்
பகுப்பு:பத்மசிறீ விருது பெற்ற விளையாட்டுத்துறையினர்
பகுப்பு:அருச்சுனா விருது பெற்றவர்கள்
எலன் மேரி

**எலன் மேரி இன்னசெண்ட்டு** (*Helen Mary Innocent*) இந்தியாவின் கேரளாவைச் சேர்ந்த ஒரு வளைகோல் பந்தாட்ட வீராங்கனையாவார். 1977 ஆம் ஆண்டு மார்ச்சு மாதம் 14 ஆம் தேதியன்று இவர் பிறந்தார். வளைகோல் பந்தாட்ட அணியில் இலக்கு காவலராக எலன் விளையாடுகிறார். செருமனிக்கு எதிரான போட்டித் தொடரில் 1992 ஆம் ஆண்டு இந்தியாவிற்காக பன்னாட்டுப் போட்டிகளில் எலன்  அறிமுகமானார். 2003 ஆம் ஆண்டு ஐதராபாத்தில் நடந்த ஆப்பிரிக்க-ஆசிய விளையாட்டுப் போட்டிகளில் இந்தியாவுக்கான பட்டத்தை வெல்ல இறுதி சமன் முறிவு முயற்சியில் இரண்டு தண்ட அடிகளைத் தடுத்து எலன் காப்பாற்றினார். எலன் மேரிக்கு இந்திய அரசாங்கம் அருச்சுனா விருதை வழங்கிச் சிறப்பித்தது.
  
## பன்னாட்டு மூத்தோர் போட்டிகள்
* 1996 – இந்திரா காந்தி தங்கக் கோப்பை, புது தில்லி 
* 1997 – 1997 பெண்கள் உலகக்கோப்பை தகுதிச் சுற்று, அராரே (4ஆவது)
* 1998 – 1998 பெண்கள் உலகக்கோப்பை, உட்ரெக்ட்டு (12ஆவது)
* 1998 – 1998 பொதுநலவாய விளையாட்டுப் போட்டிகள், கோலாலம்பூர் (4ஆவது)
* 1998 – 1998 ஆசிய விளையாட்டுப் போட்டிகள்,பாங்காக்கு (2ஆவது)
* 1999 – ஆசியக் கோப்பை, புது தில்லி (2ஆவது)
* 2000 – 2000 பெண்கள் ஒலிம்பிக் தகுதிச் சுற்று, மில்டன் கெயின்சு (10ஆவது)
* 2001 – 2001 பெண்கள் உலகக்கோப்பை தகுதிச் சுற்று, அமியன்சு/அப்வில்லே (7ஆவது)
* 2002 – 2002 பெண்கள் வெற்றியாளர் போட்டி, யோகன்னசுபர்க்கு (3ஆவது)
* 2002 – 2002 பொதுநலவாய விளையாட்டுப் போட்டிகள், மான்செசுட்டர் (1ஆவது)
* 2002 – 2002 ஆசியக் கோப்பை, பூசன் (4ஆவது)
* 2003 – ஆப்ரோ-ஆசிய விளையாட்டுப் போட்டிகள், ஐதராபாத்து (1ஆவது)
* 2004 – ஆசியக் கிண்ணம், புது தில்லி (1ஆவது)
* 2006 – 2006 பொதுநலவாய விளையாட்டுக்கள்,மெல்போர்ன் (2ஆவது)
* 2006 – 2006 பெண்கள் உலகக்கோப்பை, மாட்ரிட்டு (11ஆவது)

## மேற்கோள்கள்

## புற இணைப்புகள்
*Profile on Bharatiyahockey
*Commonwealth Games Biography 
* Hellen Innocent Mary plays lead role in India's victory

பகுப்பு:1977 பிறப்புகள்
பகுப்பு:வாழும் மக்கள்
பகுப்பு:மலையாள மக்கள்
பகுப்பு:அருச்சுனா விருது பெற்றவர்கள்
பகுப்பு:இந்திய வளைதடிப் பந்தாட்ட வீரர்கள்
பகுப்பு:பொதுநலவாய விளையாட்டுக்களில் தங்க பதக்கம் வென்ற இந்தியர்கள்
பகுப்பு:பொதுநலவாய விளையாட்டுக்களில் வெள்ளி பதக்கம் வென்ற இந்தியர்கள்
இப்துல்லா அகுந்த்சாதா

**மௌலவி ஹிப்துல்லா அகுந்த்சாதா** (**Hibatullah Akhundzada**)(;பிறப்பு:19 அக்டோபர் 1967) ஆப்கானித்தான் நாட்டின் அரசியல்வாதியும், இசுலாமிய அறிஞரும், தாலிபான் படைகளின் மூன்றாவது தலைமைப்படைத் தலைவரும் ஆவார்.

மௌலவி ஹிப்துல்லா அகுந்த்சாதா பத்வாக்களை வெளியிட்டவரும் மற்றும் இவர் 2001- முதல் தாலிபான்களின் ஷரியத் நீதிமன்றங்களின் தலைமை நீதிபதியாகவும் உள்ளார். ஹிப்துல்லா 2016-இல் தாலிபான்களின் படைத்தலைவர்களில் ஒருவராக பதவியேற்றார். ஆப்கானில் 2021-இல் அமைய இருக்கும் புதிய அரசில் ஹிப்துல்லவிற்கு பெரிய பதவி கிடைக்க வாய்ப்பு உள்ளது.
## ஆப்கானித்தான் இடைக்கால அரசு (2021)

2021ஆம் ஆண்டில் அமெரிக்கா உள்ளிட்ட நேட்டோ படைகள் ஆப்கானித்தனை விட்டு வெளியேறிய பின்னர் புதிதாக அமைக்கப்பட்ட தாலிபான் 2021 ஆப்கான் இடைககால அரசின் அதியுயர் தலைவராக தேர்வு செய்யப்பட்டார்..

## மேற்கோள்கள்

பகுப்பு:வாழும் மக்கள்
பகுப்பு:1967 பிறப்புகள்
பகுப்பு:பஷ்தூன் மக்கள்
பகுப்பு:ஆப்கானித்தான் அரசியல்வாதிகள்
பகுப்பு:தாலிபான்கள்
சிந்தனை செய்

**சிந்தனை செய்** (*Sindhanai Sei*) என்பது 2009 ஆம் ஆண்டு வெளியான இந்தியத் தமிழ்த்  திரைப்படம் ஆகும். அறிமுக இயக்குநரான ஆர். யுவன்  எழுதி இயக்கிய, இந்த படத்தில் ஆர். யுவன், மது சர்மா ஆகியோர் முக்கிய வேடங்களில் நடித்தனர். மேலும் ஷாபி, நிதிஷ் வீரா, சசாங்க், பாலா, தர்ஷா, அஜய் ஆகியோர் துணை வேடங்களில் நடித்துள்ளனர். இப்படத்தை கில்லி சேகர் மற்றும் அம்மா ராஜசேகர் ஆகியோர் தயாரித்தனர். இப்படத்திற்கான இசையை எஸ். தமன் அமைத்தார். இப்படமானது 2009 சூலை 31  அன்று வெளியானது. இந்த படம் தெலுங்கில் *பீபட்சம்* . என்ற பெயரில் மொழிமாற்றம் செய்யப்பட்டது.

## கதைச்சுருக்கம்
யுவன், நிதிஷ், பாலா, சோக்கத், சபி ஆகியோர் பள்ளியிலிருந்து நண்பர்கள். வளர்ந்த பிறகு ஐவரும் சிறு சிறு திருட்டுகளில் ஈடுபட்டுவருகின்றனர். இப்படி சிறுகசிறுக திருடுவதற்கு பதிலாக பெரிய அளவில் திருடி பணக்காரராக திட்டமிடுகின்றனர். அதன்படி திட்டடமிட்டு ஒரு வங்கியில் ஐந்து கோடியை கொள்ளை அடிக்கின்றனர். அந்த ஐந்து கோடியை  பணத்தாசையால் முழுமையாக அபகரிக்க நினைத்து நண்பர்கள் ஒவ்வொருவரும் இன்னொருவரை கொல்ல திட்டமிடுகின்றனர். அதில் யார் வெற்றிபெற்றார். இறுதியில் என்ன ஆனது என்பதே கதை. 
## நடிப்பு

*ஆர். யுவன் -ஆதியாக
*மது சர்மா -காயத்திரியாக
*ஷாபி -சங்கராக
*நிதிஷ் வீரா -ஹரியாக
*சசாங்க் -பழனியாக
*பாலா - சீனுவாக
*தர்சா -தனமாக
*அஜய் காவல் ஆய்வாளராக
*மகாநதி சங்கர் காவல் ஆய்வாளராக
*அண்ணாதுரை கண்ணதாசன் -வங்கி மேலாளராக
*தண்டபாணி (நடிகர்) ஆதியின் நண்பராக
*மயில்சாமி (நடிகர்)
*கோட்டை குமார்
*தமன் (இசையமைப்பாளர்) சிறப்புத் தோற்றத்தில்

## தயாரிப்பு
தெலுங்குத் திரைப்பட நடன இயக்குனரான அம்மா ராஜசேகரின் சகோதரர் ஆர். யுவன் (பிரபு சேகர்) *சிந்தனை செய்* மூலம் இயக்குநராக அறிமுகமானார். அவர் படத்தின் நாயகனாக நடித்ததுடன்  கதை, திரைக்கதை வசனத்தை எழுதி படத்தை இயக்கியுள்ளார்.  எஸ். தமன், படத்தின் இசையமைப்பாளராக தேர்வு செய்யப்பட்டார். ஆர். யுவனின் சகோதரர் கில்லி சேகர் சண்டை பயிற்சியாளராக தேர்ந்தெடுக்கப்பட்டார். இந்த படம் ஐந்து இளைஞர்களின் உளவியலைப் படப்பிடிக்கிறது.

## இசை
இப்படத்திற்கான பாடல் இசை, பின்னணி இசை போன்றவற்றை இசையமைப்பாளர் எஸ். தமன் மேற்கொண்டார்.

தமிழ் பதிப்பின் இசை 2008  நவம்பர் 9 அன்று சென்னையில் வெளியிடப்பட்டது. விழாவின் முக்கிய விருந்தினராக அர்ஜுன் கலந்து கொண்டார். மேலும் பூபதி பாண்டியன், தரணி, டி. சிவா, வெங்கட் பிரபு, ஏ. எம். ரத்னம் ஆகியோரும் இசை வெளியீட்டு விழாவில் கலந்து கொண்டனர். இதன் தெலுங்கு பதிப்பின் இசை 2008 நவம்பர் 7 அன்று ஐதராபாத்தில் உள்ள பிரசாத் லேபில் வெளியிடப்பட்டது. அந்த விழாவில் எஸ். எஸ். ராஜமௌலி, விவி விநாயக், கே. விஜய பாஸ்கர், ஸ்ரீஹரி ஆகியோர் விழாவில் விருந்தினர்களாக கலந்து கொண்டனர்.

## வெளியீடு
இந்த படம் 2009 சூலை 31 அன்று வெளியான பிற  நான்கு படங்களுடன் வெளியிடப்பட்டது.

### வணிகம்
இந்தப் படம்  சென்னையில்  சராசரியான துவக்க வசூலை ஈட்டியது.

## குறிப்புகள்

## வெளி இணைப்புகள்

* 

பகுப்பு:தமன் இசையமைத்த திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:2009 தமிழ்த் திரைப்படங்கள்
நானே என்னுள் இல்லை

**நானே என்னுள் இல்லை** (*Naane Ennul Illai*) என்பது 2010 ஆம் ஆண்டு வெளியான இந்திய தமிழ் திரைப்படம் ஆகும். இது முன்னாள் தமிழ் நடிகை ஜெயசித்ரா எழுதி இயக்கிய  திரைப்படமாகும். இதில் அவரது மகன் அம்ரேஷ் கணேஷ் நடிகராக அறிமுகமானார்.  ஆர்யா மேனன், ராகவ், நாசர், சரண்யா பொன்வண்ணன் ஆகியோர் துணை வேடங்களில் நடித்துள்ளன்னர். நாயகனாக அம்ரேஷ் கணேஷ் படத்தின் இசையமைப்பாளராகவும் பணியாற்றி, ஒரு பாடலை எழுதி பாடியுள்ளார். இப்படத்தை செந்தூர் முருகன் கம்பைன்ஸ் தயாரித்தது. படம் 2010  அக்டோபர் 15 அன்று வெளியானது. வணிக ரீதியாக சிறப்பாக செயல்படவில்லை.

## நடிப்பு

* அம்ரேஷ் கணேஷ் -அம்ரேசாக
* ஆர்யா மேனன் -ஐஸ்வர்யாவாக
* இராகவ் -இராஜேசாக
* நாசர் -வாசுவாக
* சரண்யா பொன்வண்ணன் -ஜானகியாக
* மோகன் ராமன் -நடராஜாக
* இலாவண்யா -வாணியாக
* ராதாரவி
* ஒய். ஜி. மகேந்திரன்
* விசு
* குர்லீன் சோப்ரா
* பிளோரா சைனி
* குயிலி
* ஜெயசித்ரா
* சத்தியப்பிரியா
* பாஸ்கி
* கே. எஸ். ரவிக்குமார் அவராகவே (விருந்தினர் தோற்றத்தில்)
* பி. வாசு அவராகவே (விருந்தினர் தோற்றத்தில்)
* பாக்யராஜ் அவராகவே (விருந்தினர் தோற்றத்தில்)
* கங்கை அமரன்

## இசை
இப்படத்தில் நாயகனாக அறிமுகமான அம்ரேஷ் கணேஷ் இப்படத்தில் இசையமைப்பாளரகவும் அறிமுகமாகி இசையமைத்தார்.

## குறிப்புகள்
 

## வெளி இணைப்புகள்

* 

பகுப்பு:இந்தியத் தமிழ்த் திரைப்படங்கள்
பகுப்பு:2010 தமிழ்த் திரைப்படங்கள்
பகுப்பு:நாசர் நடித்த தமிழ்த் திரைப்படங்கள்
பகுப்பு:சரண்யா பொன்வண்ணன் நடித்த திரைப்படங்கள்
பகுப்பு:ராதாரவி நடித்த திரைப்படங்கள்
பகுப்பு:கே. பாக்யராஜ் நடித்த திரைப்படங்கள்
அனந்து (திரைக்கதை எழுத்தாளர்)

**அனந்து** என்பவர் ஒரு இந்திய திரைக்கதை ஆசிரியர் ஆவார். இவர் குறிப்பாக தமிழ்  திரைப்படங்களில் பணியாற்றியுள்ளார். இவர் பெரும்பாலும் கே. பாலசந்தருடன் இணைந்து பணியாற்றியுள்ளார். மேலும் இவர் நடிகர் கமல்ஹாசனின் வழிகாட்டியாக இருந்தவர்.

## தொழில்
அனந்து திரைக்கதை எழுத்தாளராகவும், இயக்குநர் கே. பாலசந்தரின் நெருங்கிய கூட்டாளியாக இருந்தார். இவர் இயக்குநர்  சி. ருத்ரைய்யாவுடன்  இரண்டு படங்களில் பணியாற்றினார். படத்தின் தலைப்புப் பட்டியில் (டைட்டில் கார்டு), ருத்ரய்யா *[[அவள் அப்படித்தான்]]* படத்தை அனந்துவுக்கு அர்ப்பணித்திருந்தார். சி. வி. இராசேந்திரன் இயக்கிய *அனுபவம் புதுமை* மற்றும் *கலாட்டா கல்யாணம்* ஆகிய படங்களில் சித்ராலயா கோபுவுடன் துணை உரையாடல் எழுத்தாளராக பணியாற்றினார். கலாட்டா கல்யாணம் படத்தில்  சிவாஜி கணேசன், ஜெயலலிதாவுடன் இடைவேளைக்குப் பிறகான காட்சிகளில் நடித்தார்.

1991 இல், அனந்து எஸ். பி. பாலசுப்பிரமணியம், ஆனந்த் பாபு, ராதா, ரம்யா கிருஷ்ணன் போன்றோரின் நடிப்பில் உருவான  *[[சிகரம் (திரைப்படம்)|சிகரம்]]* என்ற படத்தை இயக்கினார். ஒரு விமர்சகர் "யதார்த்தத்தின் மீது ஒரு கண்ணும், ஆழமான உரையாடலுக்கான திறமையும் கொண்ட, அனந்து இதை தன் திரைப்பட வரலாற்றில் ஒரு மறக்கமுடியாத நுழைவாக ஆக்குகிறார்." 

### கமல்ஹாசனுடனான பணிகள்
அனந்துவை கமல்ஹாசன் நெருங்கிய கூட்டாளியாகவும் வழிகாட்டியாகவும் கருதினார். அனந்து மூலம், கமலால் கே. பாலசந்தருடன் நெருங்கிய தொடர்பைப் பேண முடிந்தது.

1970 களின் முற்பகுதியில், கமல்ஹாசன் தமிழ் சினிமாவில் இருந்து வந்த சலிப்பூட்டும்,  முக்கியத்துவம் அற்ற வேடங்களால் மனமுடைந்து இருந்தார். மலையாளப் படங்களில் பணியாற்றுவதற்கான வாழ்ப்புகளை ஏற்றுக் கொண்டபின், அனந்துவுக்கு தனது திரைப்பட ஆர்வத்தை மீண்டும் ஊக்குவித்ததற்காக பாராட்டினார். இந்த காலகட்டத்தில், அனந்து கமலஹாசனின் திரை  நடிப்பை மதிப்பிடுவதன் மூலமும், உலக சினிமாவை அவருக்கு அறிமுகப்படுத்துவதன் மூலமும் அவரது திறமையை வளர்த்துக் கொள்ள உதவினார்.  தனக்கு  திரைக்கதை எழுத கற்றுக் கொடுத்ததற்காக அனந்துவை கமல்ஹாசன் பாராட்டியுள்ளார்.

1990 களில் கமலின் பல படங்களில் அனந்து பலவகையிலும் அவருடன் நெருக்கமாக பணியாற்றினார். அனந்து அவரின் *நம்மவர்*  படத்தின் தலைப்புக்கு  காரணமாக இருந்தார். இந்த சொல் பின்னர் கமல்ஹாசனால் அவரது அரசியல் நடவடிக்கைகளில் தழுவிக்கொள்ளப்பட்டது.

1998 இல் அனந்து இறந்ததைத் தொடர்ந்து, கமல்ஹாசன் தமிழில் இயக்கிய முதல் படமான  *[[ஹே ராம்]]* (2000) ஆனந்துவுக்கு அர்ப்பணிக்கப்பட்டது. 2016 இல் ஹென்றி லாங்லாயிஸ் விருதை பெற்ற பிறகு, கமல்ஹாசன் அந்த விருதை அனந்துக்கு அர்ப்பணித்தார். கமலின் 60 வது ஆண்டு விழாவை கொண்டாடும் ஒரு பகுதியாக, 2019 ல் கமல்ஹாசனின் அலுவலகங்களில் அனந்துவின் அதிகாரப்பூர்வ உருவப்படம் திறக்கப்பட்டது.

## பகுதித் திரைப்படவியல்

## குறிப்புகள்

## வெளி இணைப்புகள்

* 

பகுப்பு:1998 இறப்புகள்
பகுப்பு:தமிழ்நாட்டுத் திரைக்கதை எழுத்தாளர்கள்
பகுப்பு:தமிழ்நாட்டுத் திரைப்பட இயக்குநர்கள்
பகுப்பு:தமிழ்த் திரைப்படக் கதை, திரைக்கதை, வசன எழுத்தாளர்கள்
பகுப்பு:தமிழ்த் திரைப்பட இயக்குநர்கள்
பகுப்பு:இந்தியத் திரைப்பட இயக்குநர்கள்
சாவ் கொன் யாவ்

**சாவ் கொன் யாவ்** (*Chow Kon Yeow*, பிறப்பு : நவம்பர் 14, 1957) பினாங்கு மாநில  முதலமைச்சரும் மலேசிய அரசியல்வாதியும் ஆவார்.  இவர் படாங் கோதா ஜோர்ஜ் டவுன் மாநில சட்டமன்ற உறுப்பினர்  மற்றும்  தஞ்சோங் ஜோர்ஜ் டவுன் நாடாளுமன்ற உறுப்பினரும் ஆவார். இவர் பினாங்குத் தமிழர்கள் மத்தியில் மிக பிரபலம் ஆன முதலமைச்சர்.

## மேற்கோள்கள்

பகுப்பு:1957 பிறப்புகள்
பகுப்பு:பினாங்கு மக்கள்
பகுப்பு:மலேசிய அரசியல்வாதிகள்
பகுப்பு:மலேசிய அமைச்சர்கள்
பகுப்பு:வாழும் மக்கள்
பகுப்பு:மலேசியச் சீனர்
வக்கான் மாவட்டம்

**வக்கான் மாவட்டம்** (**Wakhan District**) ஆப்கானித்தான் நாட்டின் படாக்சான் மாகாணத்தின் 28 மாவட்டங்களில் ஒன்றாகும். இம்மாவட்டம் ஆப்கானித்தானின் கிழக்கில், பாமிர் மலையில் புவிசார் அரசியல் முக்கியத்துவம் வாய்ந்த வக்கான் தாழ்வாரத்தில் அமைந்துள்ளது.
இம்மாவட்டத்தின் மொத்த மக்கள் தொகை 16,873  மட்டுமே. இம்மாவட்டத்தின் தலைமையிட நகரம் *கான்தூத்*  நகரம் ஆகும். இம்மாவட்டம் 112 மலைக் கிராமங்களைக் கொண்டுள்ளது. இம்மாவட்டத்தில் கிர்கிஷ் பழங்குடி இசுலாமிய மக்கள் அதிகம் வாழ்கின்றனர். இம்மாவட்டத்தின் மொத்த பரப்பளவு 11,258 சதுர கிலோ மீட்டர் (4,347 சதுர மைல்) ஆகும்.

இம்மாவட்டம் 3 நாடுகளின் பன்னாட்டு எல்லைகளை பகிர்ந்துள்ளது. அவைகள்: வடக்கில் தஜிகிஸ்தான், தெற்கில் பாகிஸ்தான் ஆக்கிரமிப்பில் உள்ள கில்ஜித்-பல்டிஸ்தான், கிழக்கில் சீனாவின் சிஞ்சியாங் மாகாணம் ஆகும்.

## இதனையும் காண்க
* வக்கான் தாழ்வாரம்
## மேற்கோள்கள்

## வெளி இணைப்புகள்
*Map at the Afghanistan Information Management Services

பகுப்பு:ஆப்கானித்தானின் மாவட்டங்கள்
பகுப்பு:ஆப்கானித்தானின் புவியியல்